钦定古今图书集成/明伦汇编/氏族典/第239卷 > 张万福
## 钦定古今图书集成/明伦汇编/氏族典/第239卷 > 张万福

按《唐书张万福传》：“万福，魏州元城人。三世明经，止县
令、州佐。万福以业儒不显，乃学骑射。从王斛斯以别
校征辽东有功。李峘伐刘展，署为部将，累摄寿州刺
史。节度崔圆忌之，改鸿胪卿，使将千人镇寿州。时许
杲驻濠州，阴窥淮南，圆使万福摄濠州刺史，杲闻，即
移戍当涂。大历三年，召见，代宗曰：‘欲一识卿面，且将
以许杲累卿’。”万福辞谢，因前曰：“陛下以一许杲召臣，
如河北诸将叛，欲属何人？”帝笑曰：“姑为我了杲事，且
当大用。”乃拜和州刺史，督盗淮南。杲惧，徙屯上元，为
其将康自劝所逐。自劝循淮钞而东，万福倍道追杀
之，免者十三，尽还所剽于民。久之，诏以本镇兵千五
百人防秋京西。李正己反，屯兵埇桥，江淮漕船积千
馀，不敢逾涡口。德宗乃以万福为濠州刺史，召谓曰：
“先帝改尔名正者，所以褒也。朕谓江淮草木亦知尔
威名，若从所改，恐贼不晓，是卿也。”复赐旧名万福。因
驰至涡口，驻马于岸，悉发漕船相衔进，贼兵倚岸熟
视，不敢动。改泗州刺史。为杜亚所忌，召拜右金吾将
军。阳城等诣延英门论裴延龄事，伏阁不去。帝震怒，
左右惧不测万福，大言曰：“国有直臣，天下无虑矣！”遍
揖城等，劳之，天下益重其名。以工部尚书致仕，卒，年
九十。